|  |  |
| --- | --- |
| **Administrationsgrundlag**Administrationsgrundlag for kommunalt udbud af anlæg, nybyggeri og bygningsvedligehold. |  |

|  |
| --- |
|  |
| Ejendomscenter og Trafik, park og havne |
| vordingborg.dk |

|  |
| --- |
| **Vordingborg Kommune**Østergårdstræde 1A4772 Langebæk |

Administrationsgrundlag for udbud

Udgivet af Vordingborg Kommune

Udarbejdet af: Peter Tommerup, rev. A, 29.05.2019

**INDHOLDSFORTEGNELSE**

**Formål** side 4

**Tilbuds og udbudsloven** side 4

**Anlægsprojekter over 10 mio. kr.** side 4

**Anlægsprojekter under 10 mio. kr.** side 4

**Tilbud indhentet ved underhåndsbud** side 5

**Opgaver under 25.000 kr.** side 5

**Tilbud indhentet ved licitation** side 5

**Kommunens valg af entreprenører** side 5

**Kommunens udbudsportal** side 6

**God planlægning – optimal opgaveløsning** side 6

**Kommunens forpligtigelser i øvrigt** side 6

 **Indkøbsaftaler**

 **Aftale om boligadministration**

 **Servicearbejder**

**Forudsætninger for tilbud** side 7

**Gældende lovgrundlag** side 7

**Formålet med administrationsgrundlaget:**

Vordingborg Kommune vil med dette administrationsgrundlag sætte rammerne for et fortsat godt samarbejde med entreprenører og håndværkere i forbindelse med anlæg, nybyggeri og bygningsvedligeholdelse af kommunale bygninger, der administreres af afdelingen for Trafik, Park og Havne eller Ejendomscenteret.

**Tilbuds- og udbudsloven:**

I lov om indhentning af tilbud i bygge- og anlægssektoren, også kaldet tilbudsloven, står der i formålsformuleringen, at "udbyderen skal udnytte de muligheder, der findes for at skabe tilstrækkelig konkurrence". I loven, den tilhørende bekendtgørelse og vejledning hertil er forholdene omkring udbud, udbudsform, underhåndsbud, licitation, tildeling m.v. reguleret ret detaljeret.

Administrationsgrundlaget gælder ikke for andre driftsopgaver, rådgivning, transportopgaver, varekøb m.v.

Administrationsgrundlaget vedrører arbejder som i værdi har en størrelse, som ligger under tærskelværdierne for EU-udbud, Udbudsloven.

**Anlægsprojekter over 10 mio. kr.:**

Ved anlægsprojekter over 10 mio. kr., tages der kontakt til Vordingborg Erhvervsforening, for i samarbejde at drøfte det aktuelle udbud og i hvilken form det skal udbydes i, under hensyntagen til politiske og administrative beslutninger.

**Anlægsprojekter under 10 mio. kr.:**

Anlægsprojekter under 10 mio. kr. udbydes så vidt muligt i fagentrepriser.

**Entreprisegrænser**

De opstillede entreprisegrænser er et udtryk for hvor når arbejder udbydes og er samtidig den øvre grænse for, hvornår der kan indhentes 2-3 underhåndsbud uden udbudspligt.

* Entreprenørarbejde 200.000 kr. ex. moms
* Tømrerarbejde 200.000 kr. ex. moms
* VVS arbejde 200.000 kr. ex. moms
* Ventilationsarbejde 200.000 kr. ex. moms
* Murerarbejde 150.000 kr. ex. moms
* El-arbejde 150.000 kr. ex. moms
* Gulvarbejde 100.000 kr. ex. moms
* Malerarbejde 100.000 kr. ex. moms
* Sikringsarbejder 50.000 kr. ex. moms

**Undtagelser**

* Ved anlægsarbejder er beløbet 500.000,- kr. excl. moms. (typisk arbejder under Trafik, Park og Havne).
* akutte arbejder, som skal løses her og nu (eksempelvis skadeservice)
* arbejder, som er svært beskrivelige og som de bydende reelt ikke kan konkurrere på, eksempelvis, bygherreleverancer el. andre specielleverancer.

**Tilbud indhentet ved underhåndsbud:**

Inden der vælges entreprenør til underhåndsbud, indbyder udbyder typisk to - tre entreprenører/virksomheder til en fælles gennemgang af arbejdet med det formål, at give alle samme viden men også muligheden for, at undersøge andre løsningsforslag, prisoverslag, evt. fastsættelse af prisloft m.v.

Den nedre grænse for underhåndsbud er 25.000 kr.

Hvis der lokalt kan skabes tilstrækkelig konkurrence blandt egnede entreprenører, indhentes underhåndsbud så vidt muligt lokalt. Hvis udbyderen vurderer, at konkurrencen bedst sikres ved at "udbyde" opgaven til en bredere kreds, så gør udbyder det på den måde.

**Opgaver under 25.000 kr.:**

Ved arbejder under 25.000 kr. kan udbyder frit vælge udførende virksomhed, under hensyntagen til virksomhedernes geografiske placering, kapacitet og teknisk formåen. Tilbagevendende servicekontrakter, vil så vidt muligt blive rammeudbudt. Serviceopgaver kan ligeledes rammeudbydes og vil typisk blive tildelt efter fastsat timepris, mængde og rabat på materialer. Rammekontrakter kan udbydes med en varighed på 2 eller 3 år alt efter opgavens sammensætning.

**Tilbud indhentet ved licitation:**

Hvis der afholdes begrænset licitation (indbudt licitation), vil egnede lokale entreprenører blive bragt i konkurrence med entreprenører uden for kommunen.

Projekter under, de til enhver tid gældende tærskelværdier for udbud, kan lejlighedsvis udbydes i offentlig licitation afhængig af projektindhold.

Projekter over de til enhver tid gældende tærskelværdier udbydes efter tilbuds- eller udbudsloven.

**Kommunens valg af entreprenører:**

Kommunen vil i princippet give alle entreprenører og håndværkere mulighed for at deltage i udbud og licitationer m.v. I udgangspunktet vil billigste bud blive valgt såfremt det er konditionsmæssigt og der ikke er opstillet andre særlige kriterier for valg.

Kommunen forbeholder sig dog retten til frit at vælge, hvem der skal indbydes til at deltage i underhåndsbud under de fastsatte entreprisegrænser.

Hvis der lokalt kan skabes tilstrækkelig konkurrence blandt egnede entreprenører, indhentes underhåndsbud på regningsarbejde så vidt muligt lokalt. Hvis udbyderen vurderer, at konkurrencen bedst sikres ved at "udbyde" opgaven til en bredere kreds, så gør udbyder det på den måde.

Det er således op til den enkelte håndværker og entreprenør at yde kvalitet, service og arbejde til aftalt tid og pris, for fortsat at blive indbudt.

**Kommunens udbudsportal:**

Ved anlæg over 500.000 kr. og byggeprojekter over de fastsatte entreprisegrænser, offentliggøres udbud på kommunens hjemmeside under Erhverv - Byggeudbud, således at alle interesserede håndværkere og entreprenører, har mulighed for at blive taget i betragtning til at byde på opgaven. I det omfang det er krævet annonceres ligeledes på ”Udbud.dk” og under EU-offentliggørelser.

Udbudsmaterialet uploades samtidig, således at det er muligt forudgående at vurderer hvorvidt man som entreprenør har den tekniske formåen og kapacitet til at byde på opgaven.

**God planlægning - optimal opgaveløsning:**

Kommunen tilstræber, at udbudsmaterialet offentliggøres i "god tid" inden tilbudsafgivning og at efterfølgende kontrahering sker i "god tid" inden byggestart. Udbudsperioden kan dog afhænge af valg af udbudsform og opgavens kompleksitet.

Hvor mange uger "god tid" er, afhænger dog i sidste ende af opgavens art og omfang, men formålet er, at entreprenørerne kan foretage en fornuftig og hensigtsmæssig planlægning og dermed billiggørelse af arbejderne.

**Kommunens forpligtigelser i øvrigt:**

**Indkøbsaftaler**

I det omfang der foreligger indkøbsaftaler mellem kommunen og leverandører, er kommunen forpligtet til at anvende disse.

**Aftaler om boligadministration**

I det omfang der foreligger aftaler om administration og vedligehold af ejendomme, er kommunen og medarbejdere forpligtiget til at opfylde disse aftaler, herunder underaftaler som evt. administrator måtte være forpligtiget af.

**Servicearbejder**

Autorisationspligtige arbejder skal altid udføres af autoriserede firmaer. Der skal så vidt muligt indgås forpligtende serviceaftaler med anerkendte firmaer. Andre servicearbejder kan udføres af kommunens serviceledere og medarbejdere, der er ansat til og har kompetencer til denne opgaveløsning. Dette for at udnytte medarbejderresurser på en optimal måde og samtidig optimere den daglige drift.

**Forudsætninger for tilbud:**

Ved afgivelse af tilbud til Vordingborg Kommune, skal tilbudsgiveren være opmærksom på følgende forhold:

**AB 18 og ABT 18, § 6:**

For arbejder og leverancer, hvor entreprisesummen ekskl. moms er lig med eller større end kr. **1.000.000 kr. excl. moms,** skal der stilles garanti på 15 % af den totale entreprisesum. (gældende pr. 29. maj 2019)

Garantien nedskrives efter reglerne i AB 18 og ABT 18 og ophører 5 år efter afleveringstidspunktet jf. gældende regler.

**LBK nr. 336 af 13. maj 1997:**

**Lov om begrænsning af skyldneres muligheder for at deltage i offentlige udbudsforretninger og om ændring af visse andre love (Effektivisering af inddrivelsen af restancer til det offentlige):**

Enhver tilbudsgiver skal samtidig med afgivelsen af sit tilbud afgiver en erklæring på tro og love om, i hvilket omfang tilbudsgiveren har ubetalt, forfalden gæld til det offentlige.

En tilbudsgiver der ikke har afgivet den i stk. 1 nævnte gældserklæring, eller har ubetalt, forfalden gæld til det offentlige, der overstiger 100.000 kr., må som udgangspunkt ikke udføre arbejde for kommunen.

**Sociale klausuler**

De til enhver tid politisk vedtagne sociale klausuler skal opfyldes i det omfang de er gældende for den pågældende opgave. Sociale klausuler er tilgængelige på Kommunes hjemmeside.

**Nøgletal og karakterbog**

Ved almene byggerier (støttet boligbyggeri såsom familie-, ungdoms- og ældreboliger) stilles der krav om evaluering af byggeprojektet. Det vil sige at entreprenøren forpligtiger sig til at medvirke til denne evalueringsproces.

Endvidere stilles der, ved sådanne byggerier, krav om nøgletal og karakterbog fra tilbudsgiver. (herom i statens pjece ”Staten stiller krav om nøgletal i alment byggeri”.)

**Administrationsgrundlaget er et supplement til gældende lovgivning:**

Det beskrevne i dette administrationsgrundlag er et supplement til lovgivning, bekendtgørelser, vejledninger m.v. Hvis der ved udgivelse af vejledninger eller lignende opstår modsætningsforhold, vil grundlaget blive ændret.

Administrationsgrundlaget er vedtaget på Kommunalbestyrelsesmøde d. 22.06.2017, efter forudgående høring i Vordingborg Erhvervsforening og behandling i Teknik og Miljøudvalget d. 06.06.2017 og Udvalget for Økonomi-, Planlægning- og Udvikling d. 14.06.2017.

Revision A: Sikkerhedsstillelse besluttet hævet til 1,0 mio. kr. jfr. Kommunalbestyrelsesbeslutning i møde d. 29. maj 2019.

|  |
| --- |
| **Vordingborg Kommune**Postboks 200Østergårdstræde 1A4772 LangebækTlf. 55 36 36 36 Peter Tommerup |